
Nr. 22/709


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind modificarea Legii datoriei publice, cu care comisia noastră a fost sesizată în fond cu adresa Biroului Permanent nr.515 din 10 noiembrie 2003.

	PREŞEDINTE,

Prof. dr. Florin Georgescu




Parlamentul  României

[image: image2.png]FOMANIA




	Comisia pentru buget, finanţe şi bănci
	
	Bucureşti  26.11.2003
Nr.22/709


RAPORT

asupra propunerii legislative privind modificarea 
Legii datoriei publice
Cu adresa nr.515 din 10 noiembrie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind modificarea Legii datoriei publice.
La întocmirea raportului s-a avut în vedere avizul Consiliului Legislativ, precum şi punctul de vedere al Guvernului.
La lucrările comisiei au participat 24 deputaţi, din totalul de 25 membri ai comisiei.

Prezenta propunere legislativă are ca obiect de reglementare modificarea Legii datoriei publice nr.81/1999.

Prin obiectul de reglementare, propunerea legislativă face parte din categoria legilor organice.

In urma examinării propunerii legislative privind modificarea Legii datoriei publice, în şedinţa din 26 noiembrie 2003, comisia a hotărât, cu unanimitate de voturi, respingerea, din următoarele considerente:
- intenţia de reglementare nu este suficient de clară; în forma actuală, alineatul 3 al articolului 3 reglementează condiţiile în care încetează responsabilităţile asumate de agentul mandatar desemnat, iar în varianta modificată se reglementează încetarea angajamentelor financiare asumate de Ministerul Finanţelor Publice;

- eliminarea din cuprinsul reglementărilor a referirii la agenţii desemnaţi de către Ministerul Finanţelor Publice nu este oportună deoarece, potrivit dispoziţiilor art.46 din lege, „Ministerul Finanţelor Publice poate să delege unei instituţii publice atribuţii legate de procesul contractării şi administrării datoriei publice şi a garanţiilor de stat pentru împrumuturi”, de altfel, activitatea Ministerului Finanţelor Publice în domeniul datoriei publice nici nu ar fi de conceput în lipsa agenţilor;

- prin reglementările propuse, nu s-a avut în vedere faptul că la datoria publică nu se preiau pierderi ci obligaţii financiare ale agenţilor economici, ca urmare a contractării unor credite cu garanţie guvernamentală, pe care agentul economic le-a restituit;
- Ministerul Finanţelor Publice, potrivit documentelor de poziţie aferente Capitolului 6 „Politica în domeniul concurenţei” şi Capitolul 11 „Uniunea Economică şi Monetară”, s-a angajat să compatibilizeze Legea datoriei publice cu prevederile acquis-ului comunitar care reglementează domeniile abordate în cele două capitole de negocieri până la finele anului 2004.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Experţi parlamentari:

          Bărdiţă Mariana
          Măţan Ofelia

